גלעד בירן

גלעד בירן (נולד ב-1975) הוא קצין בצה"ל בדרגת תת-אלוף המכהן כמפקד מערך ההגנה האווירית. קודם לכן שימש כמפקד בית הספר להגנה אווירית, מפקד כנף 168, רע"ן שכבה תחתונה בלהק רמ"ט חה"א, מפקד גדוד 947 (כיפת ברזל) ומפקד גדוד ״רם״ 66 (סטינגר). בירן התגייס לצה"ל ב-1993 ושובץ בחטיבת גולני, עבר מסלול הכשרה כלוחם, קורס מ"כים חי"ר וקורס קציני אג"ם. בסיום הקורס ביצע הסבה לטיל הכתף FIM-92 סטינגר, המכונה בעברית "ברקן", עבר למערך הנ"מ והוצב בגדוד ״רם״ 66, בו ביצע תפקידי קצונה שונים עד לתפקיד סמג"ד, בתפקיד זה שירת במלחמת לבנון השנייה. במרץ 2009 הועלה לדרגת סגן אלוף ומונה למפקד גדוד נ"מ מתנייע 947. לאחר סגירת הגדוד באוקטובר 2009, מונה למפקד גדוד "רם" 66. בדצמבר 2011 מונה למפקד גדוד 947 שהוקם מחדש. הגדוד בתצורה זו קלט והיה הראשון להפעיל את מערכת כיפת ברזל. בתקופת פיקודו יירט הגדוד מאות רבות של רקטות וקיבל שבחים מגורמים שונים. בין היתר פיקד על הגדוד בלחימה במבצע עמוד ענן ובמבצע צוק איתן. לאחר מבצע צוק איתן הוענק לגדוד 947 תחת פיקודו אות הערכה מטעם הרמטכ"ל על הישגיו בלחימה. ב-2014 מונה לראש ענף שכבה תחתונה בלהק ראש המטה ח״א. ב-2016 הועלה לדרגת אלוף-משנה ומונה למפקד כנף היערכות 168 והיה הראשון בתפקיד זה, בו שירת עד 2018. לאחר מכן יצא לשנת לימודים במב״ל ובאוגוסט 2019 מונה למפקד בית הספר להגנה אווירית. במהלך תפקיד זה ניצח בבוחן הכשירות של צה"ל ב-2020 במסגרת בית א' (לוחמים מתנייע). ב-27 באפריל 2021 נכנס לתפקידו כמפקד מערך ההגנה האווירית, בדרגת תת-אלוף. במהלך תפקידו פיקד על מערך ההגנה האווירית במבצע שומר החומות שלאחריו הוענק למערך אות הערכה מטעם הרמטכ"ל, במבצע עלות השחר ובמבצע מגן וחץ. ב-7 באוקטובר 2023 פתח חמאס במתקפת הפתע על ישראל, שהחלה בירי רקטי מסיבי ומתמשך, חריג בהיקפו של אלפי רקטות ופצצות מרגמה על אזורים נרחבים בישראל, בייחוד בדרום ובמרכז. מערך ההגנה האווירית בפיקודו הוביל את מאמצי היירוט של הטילים, רקטות וכטב"מים אשר נורו במהלך מתקפת הפתע. בהמשך מלחמת חרבות ברזל הוביל בירן את המערך בפריסתו הרחבה ביותר אי פעם וביירוט אלפי רקטות וטילים מכלל הזירות, כולל לראשונה, יירוט ע״י כלל מערכות ההגנה אווירית במקביל - כיפת ברזל, קלע דוד, יהלום וחץ. למערך ההגנה האווירית בפיקודו חלק עיקרי בבלימת המתקפה האיראנית על ישראל באפריל. בירן נשוי ואב לשלושה, הוא אחיינו של תת-אלוף יצחק בירן, ששירת כמפקד מערך הנ"מ בין השנים 1991–1994. בוגר תואר ראשון בהצטיינות מהטכניון בהנדסת תעשייה וניהול ותואר שני בהצטיינות במדעי המדינה מאוניברסיטת חיפה במסגרת לימודיו במב"ל. מדיה וקבצים בנושא גלעד בירן בוויקישיתוף שלמה זינגר, כיפת ברזל מציינת שלוש שנות פעילות, באתר JDN‏, 10 באפריל 2014 חנן גרינברג המושלים בכיפה, באתר nrg, על פעילות גדוד 947, 16 במרץ 2012 אברהם בלוך, אלה השיבוצים הצפויים בצמרת הצבא (הקישור אינו פעיל, 1.5.2021), באתר סרוגים, 3 באוגוסט 2020 מיכל ויסברוד, בקול רם, כתבה בביטאון חיל האוויר על פעילות גדוד 66, 2 בינואר 2011 ניר דבורי, ‏"כיפת ברזל" השמידה שליש מהרקטות שנורו לשטח ישראל, באתר ‏מאקו‏, 10 במרץ 2012 יואב זיתון, מפקד כיפת ברזל: ערוכים לבאות, נמשיך ליירט, באתר ynet, 10 במרץ 2012 אתר חיל-האוויר: אות הערכה ל"כיפת ברזל" וצל"ש תא"ל ל-669, באתר חיל האוויר, ‏19 בינואר 2015 ביטאון חיל האוויר, היום (ג') נכנס אל"ם גלעד בירן לתפקיד מפקד בית הספר להגנה אווירית, באתר חיל האוויר, 13 באוגוסט 2019 חנן גרינווד, מי הלוחמים הכי חזקים בצה״ל, באתר ישראל היום, 8 ביוני 2020 קובי פינקלר, תא"ל בירן מחליף את תת-אלוף רן כוכב (רנכו) שכיהן בתפקיד בשנתיים וחצי האחרונות וייכנס בקרוב לתפקיד דובר צה"ל, באתר ערוץ 7, 27 באפריל 2021 אלה היחידות הזוכות ב"אות הערכה מבצעי", באתר www.idf.il פעילות מערך ההגנ"א מתחילת הלחימה - בנתונים, באתר www.idf.il